ผู้แทนสหรัฐฯและคณะผู้แทนจากทั่วโลกร่วมถวายพระพรในหลวงเนื่องในวันเฉลิมพระชนมพรรษาที่กรุงวอชิงตัน
คณะผู้แทนประเทศต่างๆทั่วโลกร่วมงานถวายพระพรแด่พระบาทสมเด็จพระเจ้าอยู่หัวเนื่องในวันเฉลิมพระชนมพรรษาที่กรุงวอชิงตัน ขณะที่ ผช. รมว.ต่างประเทศสหรัฐฯยกย่องพระบาทสมเด็จพระเจ้าอยู่หัวและแสดงความประทับใจที่ได้มีโอกาสเข้าเฝ้าฯร่วมกับปธน.สหรัฐฯ
นายKurt Campbell ผู้ช่วยรัฐมนตรีว่าการกระทรวงการต่างประเทศสหรัฐฝ่ายกิจการเอเชียตะวันออกและแปซิฟิก ที่เป็นตัวแทนของรัฐบาลสหรัฐ กล่าวว่า รู้สึกเป็นเกียรติที่ได้ร่วมถวายพระพรพระบาทสมเด็จพระเจ้าอยู่หัวและขอให้พระองค์มีพระชนมายุยิ่งยืนนาน ขณะเดียวกันก็ยังมีความประทับใจที่ได้มีโอกาสได้เข้าเฝ้าพระองค์เมื่อครั้งเดินทางไปเยือนประเทศไทยในคณะของประธานาธิบดีบารัค โอบามา เมื่อหลายสัปดาห์ที่ผ่านมา เพราะในการเยือนในครั้งนั้นสิ่งที่ประทับใจที่สุดก็คือการที่ประธานาธิบดีบารัค โอบามา ได้รับโอกาสเข้าเฝ้าฯพระบาทสมเด็จพระเจ้าอยู่หัวอย่างใกล้ชิด ได้เห็นพระองค์มีพระพลานามัยสมบูรณ์และเปี่ยมด้วยพระเมตตา ขณะที่พระองค์ก็ทรงยินดีที่จะมีพระราชปฏิสัณถารกับคณะของผู้นำสหรัฐฯซึ่งป็นเรื่องที่ดีมากๆ นายKurt Campbell ยังกล่าวถึงความสัมพันธ์ไทย-สหรัฐ ที่จะครบ 180 ปีในปีหน้าว่า จะเป็นปีที่ไทยและสหรัฐจะได้ทำงานร่วมกันมากขึ้นทั้งในส่วนของการเฉลิมฉลองความสัมพันธ์และการทำงานร่วมกันในด้านต่างๆ โดยเฉพาะการที่ไทยเป็นผู้ประสานงานประเทศในภูมิภาคอาเซียนและจะเป็นโอกาสอันยิ่งใหญ่ที่ไทยจะได้เป็นผู้นำที่ดีต่ออาเซียน ด้าน Ann Stock ผู้ช่วยรัฐมนตรีว่าการกระทรวงการต่างประเทศสหรัฐฝ่ายการศึกษาและวัฒนธรรม ที่มาร่วมงานและร่วมถวายพระพร บอกว่า รู้สึกเป็นเกียรติและเป็นโอกาสดีที่ได้ร่วมงานถวายพระพรรวมทั้งเฉลิมฉลองในวันเฉลิมพระชนมพรรษาแด่พระองค์ท่าน นอกจากนี้ถือยังเป็นการร่วมฉลองความสัมพันธ์ 180 ปีในปี พ.ศ. 2556ของทั้งชาวไทยและชาวอเมริกัน และหวังเป็นอย่างยิ่งที่จะยังคงมีความสัมพันธ์ที่ดียิ่งๆขึ้นๆไป ด้านนายชัยยงค์ สัจจิพานนท์ เอกอัคราชทูตไทย ณ กรุงวอชิงตัน บอกว่า นอกจากจะจัดงานเฉลิมพระชนมพรรษาหรืองานวันชาติของไทยแล้ว ยังจัดนิทรรศการเกี่ยวกับพระปรีชาสามารถของพระองค์ให้มากขึ้นอีกด้วย โดยได้นำนิทรรศการด้านพระปรีชาสามารถทางวิทยาศาสตร์มาจัดแสดงให้ชาวอเมริกันและชาวไทยได้ชม โดยเฉพาะโครงการพระราชดำริ และพระราชกรณีกิจของพระองค์ที่ทรงงานเพื่อชาวไทยทั้งประเทศ การจัดงานวันเฉลิมพระชนมพรรษา นอกจากผู้แทนแต่ละประเทศจะได้ร่วมถวายพระพรต่อพระบาทสมเด็จพระเจ้าอยู่หัวแล้ว ยังมีโอกาสได้ทราบถึงพระราชกรณียกิจของพระมหากษัตริย์จากระเทศไทยและพระมหากรุณาธิคุณของพระองค์ที่เปรียบเสมือนศูนย์รวมใจชาวไทยทั้งชาติได้มากขึ้น ขณะเดียวกันก็ยังส่งผลดีต่อสร้างความเข้าใจและการเชื่อมสัมพันธไมตรีระหว่างประเทศได้อีกด้วย